Document ID: 32011D0107

DEĊIŻJONI TAL-KUMMISSJONI
tal-10 ta’ Frar 2011
li temenda d-Deċiżjoni 2007/756/KE li tadotta speċifikazzjoni komuni tar-reġistru nazzjonali tal-vetturi
(notifikata bid-dokument numru C(2011) 665)
(Test b’relevanza għaż-ŻEE)
(2011/107/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta’ Ġunju 2008 dwar l-interoperabilità tas-sistema ferrovjarja fil-Komunità (1), u b’mod partikolari l-Artikolu 33 tagħha,
Billi:
(1)
It-Taqsima 2.2 tal-Anness għad-Deċiżjoni tal-Kummissjoni 2007/756/KE tad-9 ta’ Novembru 2007 li tadotta speċifikazzjoni komuni tar-reġistru nazzjonali tal-vetturi previst fl-Artikoli 14(4) u (5) tad-Direttivi 96/48/KE u 2001/16/KE (2) tiddeskrivi l-implimentazzjoni tal-arkitettura tar-reġistri nazzjonali tal-vetturi (NVR) globali Ewropea u tipprovdi għal aġġornament tad-Deċiżjoni, jekk ikun xieraq, wara l-evalwazzjoni ta’ proġett pilota mill-Aġenzija Ferrovjarja Ewropea. Barra minn hekk tipprovdi għal Deċiżjoni biex ir-reġistri nazzjonali tal-vetturi jiġu konnessi mar-Reġistru Virtwali tal-Vetturi (VVR) ċentrali. L-Aġenzija Ferrovjarja Ewropea implimentat u evalwat il-proġett pilota. Fis-26 ta’ Marzu 2010, hija kkonsenjat lill-Kummissjoni r-rakkomandazzjoni ERA/REC/01-2010/INT fejn ipproponiet aġġornament tal-Anness għad-Deċiżjoni 2007/756/KE. Għaldaqstant, id-Deċiżjoni 2007/756/KE għandha tkun emendata.
(2)
L-Artikolu 33(2) tad-Direttiva 2008/57/KE jipprovdi li l-NVR għandu jinkludi, fost informazzjoni obbligatorja oħra, l-identifikazzjoni tas-sid tal-vettura u l-entità responsabbli għall-manutenzjoni. Għalhekk, huwa meħtieġ perjodu tranżitorju sabiex l-NVR mhux standard jiġu adattati biex jinkludu l-kaxxa 9.2 “numru tar-reġistrazzjoni tal-kumpanija” u tkun aġġornata l-informazzjoni dwar is-sid u l-entità responsabbli għall-manutenzjoni għall-vetturi li diġà huma rreġistrati fl-NVR.
(3)
Il-perjodi tranżitorji għall-vetturi eżistenti deskritti fit-Taqsima 4.3 tal-Anness għad-Deċiżjoni 2007/756/KE skadew jew qed jiskadu. L-entità ta’ reġistrazzjoni preċedenti li kienet responsabbli għar-reġistrazzjoni tal-vetturi missha għamlet l-informazzjoni kollha mitluba disponibbli skont ftehim bejnha u bejn l-entità ta’ reġistrazzjoni nnominata skont l-Artikolu 4 tad-Deċiżjoni 2007/756/KE. Din l-informazzjoni missha kienet ittrasferita sad-9 ta’ Novembru 2008. L-entità ta’ reġistrazzjoni ta’ kull Stat Membru missha daħħlet il-vetturi li jintużaw fit-traffiku internazzjonali fl-NVR tagħha sad-9 ta’ Novembru 2009. L-entità ta’ reġistrazzjoni ta’ kull Stat Membru missha daħħlet il-vetturi li jintużaw fit-traffiku domestiku fl-NVR tagħha sad-9 ta’ Novembru 2010.
(4)
Il-miżuri pprovduti f’din id-Deċiżjoni huma skont l-opinjoni tal-Kumitat li ġie stabbilit skont l-Artikolu 29(1) tad-Direttiva 2008/57/KE,
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni 2007/756/KE għandu jiġi sostitwit bl-Anness għal din id-Deċiżjoni.
Artikolu 2
1. L-Aġenzija Ferrovjarja Ewropea għandha tadatta l-fajls u d-dokumenti ta’ installazzjoni li għandhom jintużaw sabiex jiġu stabbiliti r-reġistru nazzjonali tal-vetturi standard (sNVR), il-magna ta’ traduzzjoni u r-reġistru virtwali tal-vetturi ħalli tkun miżjuda informazzjoni dwar l-awtorizzazzjonijiet għat-tqegħid fis-servizz mogħtija fi Stati Membri oħrajn (punti 2, 6, 12 u 13) sat-30 ta’ Ġunju 2011.
2. L-Aġenzija Ferrovjarja Ewropea għandha tippubblika gwida dwar l-applikazzjoni tal-arkitettura tal-NVR globali tal-UE sat-30 ta’ Ġunju 2011.
Artikolu 3
1. L-Istati Membri għandhom jadattaw ir-reġistru nazzjonali tal-vetturi tagħhom sabiex jinkludi informazzjoni dwar l-awtorizzazzjonijiet għat-tqegħid fis-servizz mogħtija fi Stati Membri oħrajn (punti 2, 6, 12 u 13 speċifikati fl-Anness) u, jekk jużaw reġistru nazzjonali tal-vetturi mhux standard, sabiex jinkludi l-kaxxa 9.2 “numru tar-reġistrazzjoni tal-kumpanija” speċifikata fl-Anness skont il-fajls ta’ installazzjoni msemmija fl-Artikolu 2 sal-31 ta’ Diċembru 2011.
2. L-Istati Membri għandhom jiżguraw li, għall-vetturi rreġistrati qabel id-dħul fis-seħħ ta’ din id-Deċiżjoni, in-numru tar-reġistrazzjoni tal-kumpanija tal-entità responsabbli għall-manutenzjoni jiġi rreġistrat fir-reġistru nazzjonali tal-vetturi sal-31 ta’ Diċembru 2011.
Artikolu 4
L-Istati Membri għandhom jiżguraw li r-reġistru nazzjonali tal-vetturi tagħhom ikun konness mar-reġistru virtwali tal-vetturi sal-31 ta’ Diċembru 2011.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, l-10 ta’ Frar 2011.

Labels: 12
7
8
15